Saksamaa kohalikud juhid ärgitasid neljapäeval Euroopa Liitu kiirustama Vene vaktsiini Sputnik V hindamisega, et tagada heakskiidu korral selle tõhus levitamine.
«Oluline on heakskiitmismenetlust kiirendada, eriti Sputniku puhul,» ütles Baieri peaminister Markus Söder pressikonverentsil pärast 16 liidumaa juhtide kohtumist Euroopa Komisjoni presidendi Ursula von der Leyeniga.
Ta lisas, et Euroopa uuringud Vene vaktsiiniga on seni tõestanud selle ohutust ja mõnel juhul isegi paremust juba varem heaks kiidetud vaktsiinidega võrreldes.
«Peame selle kiiresti ja tõhusalt heaks kiitma, mitte takerduma klassikaliste bürokraatlike detailide taha,» ütles Söder.
Berliini linnapea Michael Müller rõhutas samuti, et «me vajame iga vaktsiini, mida on võimalik saada».
Euroopa Ravimiamet (EMA) alustas Sputnik V läbivaatamist sel kuul, kuid mõned EL-i riigid on asunud seda juba välja jagama.